b'\n_START_ARTICLE_\nMalahorna (roman)\n_START_PARAGRAPH_\nMalahorna je generacijsko-dru\xc5\xbeinski roman, temelje\xc4\x8d na avtobiografskih izku\xc5\xa1njah pisateljice Nade Gaborovi\xc4\x8d. Iz\xc5\xa1el je leta 1989. Prikazuje podobo mesta Maribor in \xc5\xbeivljenja v njem v \xc4\x8dasu pred in med drugo svetovno vojno ter delno po njej._NEWLINE_Mestna dru\xc5\xbeina \xc5\xbeivotari ob o\xc4\x8detu, potomcu Malahorne \xe2\x80\x93 slabi\xc4\x8du, ki je edini skrbnik treh otrok, in materi Rozi, h\xc4\x8derki Gologlavcev, ki je povsem druga\xc4\x8dna. Njeno zgodbo oz. zgodbo rodu pa pripoveduje deklica Naja, ki v romanesknem \xc4\x8dasu postane odrasla pripovedovalka. Okolje, v katerega je ume\xc5\xa1\xc4\x8dena njena dru\xc5\xbeina \xe2\x80\x93 mama, o\xc4\x8de, sestra in brat \xe2\x80\x93 jih vnaprej dolo\xc4\x8da in onemogo\xc4\x8da. Potisnjeni so v slabo mestno stanovanje v visokem nadstropju z visoko najemnino. Mama Rozi je gospodinja, o\xc4\x8de pa kot ni\xc5\xbeji uradnik s skromno pla\xc4\x8do pre\xc5\xbeivlja dru\xc5\xbeino. Mestna atmosfera \xc5\xbee od vsega za\xc4\x8detka ni optimisti\xc4\x8dna. Mesto je kraj, kamor se zatekajo pode\xc5\xbeelani z upanjem, da bodo v njem na\xc5\xa1li bolj\xc5\xa1i kos kruha, da bodo tam la\xc5\xbeje za\xc5\xbeiveli in da bodo na\xc5\xa1li bolj\xc5\xa1e \xc5\xbeivljenjske prilo\xc5\xbenosti, a so v svojem upanju najve\xc4\x8dkrat razo\xc4\x8darani. Pripoved romana poteka v razponu treh generacij, od prve svetovne vojne do \xc5\xa1estdesetih let, materine smrti, bolj skozi dialog kot spominsko projekcijo vnukinje malahornskega in gologlavskega rodu.'